Foto: Facebook/Malina on wheels, AWAP Divlje Životinje



TROVANJE životinja u Osijeku dobiva svoj nastavak. Već nekoliko dana vlasnici pasa i mačaka u gradu na Dravi strahuju za svoje ljubimce jer su se društvenim mrežama proširile fotografije mrtvih životinja i informacije o otrovu koji je bačen širom grada, pa i u samom centru.

>> U Osijeku otrovani psi i golubovi, veterinari u nevjerici: "Još se nismo susreli s nečim ovakvim"



Policija je ovog tjedna zaprimila nekoliko dojava o sumnjivom bijelom prahu koji su građani uočili na nekoliko lokacija u gradu. Osim pasa i golubova, otrovani su i vidre i fazani.





Na Facebook stranici Malina on wheels objavljene su fotografije i videozapisi uginulih životinja.



"Pomrli su ili umiru u mukama, puno ih je pregaženih. Pun je grad bijele tvari pobacane svuda. Ambulante pune otrovanih pasa danima. Nadležne službe, što čekate?" napisali su u svojoj objavi.





Tekst se nastavlja ispod oglasa

Tim povodom gradonačelnik Osijeka Ivan Vrkić u petak je održao izvanrednu press konferenciju. Građanima je poručio da nikako sami ne miču otrov nego da obavijeste nadležne koji će doći i to počistiti.

"Grad je spreman platiti troškove da se ranije završe analize i da se sazna o čemu se radi", poručio je Vrkić.

Iz nadležne veterinarske službe rekli su kako ne znaju o kojem se otrovu radi te da se još nisu susreli s nečim ovakvim.